Document ID: 32014D0209

ROZHODNUTIE KOMISIE
z 20. marca 2014
o rovnocennosti skupín vodičských preukazov
[oznámené pod číslom C(2014) 1625]
(Text s významom pre EHP)
(2014/209/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2006/126/ES z 20. decembra 2006 o vodičských preukazoch (1), a najmä na prvý odsek jej článku 13,
keďže:
(1)
V smernici 2006/126/ES sa stanovuje, že všetky vodičské preukazy vydané členskými štátmi by mali byť vzájomne uznávané vrátane preukazov vydaných pred dátumom uplatnenia zásady vzájomného uznávania.
(2)
Zásada vzájomného uznávania vodičských preukazov znamená plné uznanie všetkých oprávnení, ktoré boli udelené držiteľovi preukazu v súlade s vnútroštátnymi právnymi predpismi platnými v čase jeho vydania.
(3)
V smernici 2006/126/ES sa stanovuje, že členské štáty by mali zabezpečiť rovnocennosť skupín vodičských preukazov vydaných pred vykonávaním uvedenej smernice a preukazov vymedzených v jej článku 4. Túto rovnocennosť by mala určiť Komisia právne záväznou formou.
(4)
Po pristúpení Chorvátska k Únii je potrebné zahrnúť do tabuliek rovnocennosti, ktoré boli zavedené rozhodnutím Komisie 2013/21/EÚ (2), vodičské preukazy vydávané touto krajinou.
(5)
Od prijatia rozhodnutia 2013/21/EÚ oznámili Česká republika, Nemecko, Grécko, Taliansko, Slovinsko a Švédsko opravy rovnocennosti, ktoré boli uvedeným rozhodnutím schválené.
(6)
Rozhodnutie 2013/21/EÚ by sa preto malo zrušiť,
PRIJALA TOTO ROZHODNUTIE:
Článok 1
Toto rozhodnutie sa vzťahuje na všetky platné vodičské preukazy vydané členskými štátmi, ktoré sa používajú.
Článok 2
Tabuľky rovnocennosti skupín vodičských preukazov, ktoré členské štáty vydali pred vykonávaním smernice 2006/126/ES, a harmonizovaných skupín vodičských preukazov vymedzených v článku 4 smernice 2006/126/ES sú stanovené v prílohe k tomuto rozhodnutiu.
Článok 3
1. Skupiny vodičských preukazov, ktoré boli vydané pred vykonávaním smernice 2006/126/ES, oprávňujú držiteľa viesť motorové vozidlá zodpovedajúce skupinám uvedeným v prílohe bez výmeny vodičského preukazu. Môžu však platiť určité obmedzenia, ktoré sa pre príslušné oprávnenie uvádzajú v prílohe k tomuto rozhodnutiu.
2. Pri výmene vodičských preukazov za vzor vodičského preukazu EÚ uvedený v prílohe I k smernici 2006/126/ES sa udelia rovnocenné oprávnenia podľa prílohy k tomuto rozhodnutiu.
3. Kódy, ktoré označujú obmedzenie zodpovedajúce oprávneniam, sú harmonizovanými kódmi EÚ podľa prílohy I k smernici 2006/126/ES.
4. Zásada vzájomného uznávania podľa článku 2 ods. 1 smernice 2006/126/ES sa nevzťahuje na vnútroštátne skupiny vodičských preukazov.
Článok 4
Rozhodnutie 2013/21/EÚ sa zrušuje odo dňa nadobudnutia účinnosti tohto rozhodnutia.
Článok 5
Toto rozhodnutie je určené členským štátom.
V Bruseli 20. marca 2014

Labels: 7
8
18
15